**ZAKON O SVETKOVANJU VJERSKIH PRAZNIKA**

**(“Sl.list RCG”, br.56/93 I 27/94)**

**Član 1**

Svetkovanje vjerskih praznika u Republici Crnoj Gori, u skladu sa vjerskim kanonima, je slobodno.

**Član 2**

Preduzeće, ustanove, druga pravna lica, državni organi i preduzetnici obavezni su da zaposlenima, koji žele da svetkuju svoje vjerske praznike, daju plaćeno odsustvo za radne dane koji padaju u dane vjerskih praznika.

Zaposleni koji žele da svetkuju vjerske praznike dužni su da o tome obavijeste odgovorno lice, odnosno preduzetnika najkasnije tri dana prije vjerskog praznika.

**Član 3**

Pravo na plaćeno odsustvo, radi svetkovanja vjerskih praznika, pripada:

- pravoslavnima za Badnji dan, Božić (dva dana), Veliki petak, Vaskrs (drugi dan) i krsna slava;

- rimokatolicima za Badnji dan, Božić (dva dana), Veliki petak, Uskrs (drugi dan) i Svi Sveti;

- muslimanima za Ramazanski bajram (tri dana) i Kurbanski bajram (tri dana);

- Jevrejima za Pashu (dva dana) i Jom Kipur (dva dana).

**Član 4**

Državni organi, organi lokalne samouprave, javna preduzeća i javne ustanove, čiji je osnivač Republika, odnosno opština, obavezni su da u vrijeme vjerskih praznika iz člana 3 ovog zakona, obezbijede ostvarivanje svojih funkcija.

**Član 5\***

Odgovorno lice u preduzeću, ustanovi, drugom pravnom licu, državnom organu i preduzetnik, koji zaposlenom ne obezbijedi plaćeno odsustvo za svetkovanje vjerskog praznika, kazniće se za prekršaj novčanom kaznom u iznosu od jedne polovine do dvadesetostrukog iznosa minimalne zarade u Republici.

**Član 6**

Ovaj zakon stupa na snagu danom objavljivanja u "Službenom listu Republike Crne Gore".